
ABSTRACT


Prin legislaţa europeană a insolvenţei se înţelege fie legislaţia din statele Uniunii Europene, astfel cum a fost adoptată de către organele legislative naţionale, inclusiv legislaţia de implementare a directivelor europene privind insolvenţa, fie legislaţia privind insolvenţa adoptată de către Uniunea Europeană însăşi, ce are efect direct în statele membre, fără a fi necesară o implementare.
În general, legislaţia privind insolvenţa reglementează situaţia insolvenţei entităţilor de drept privat cu scop lucrativ sau comercial (societăţi comerciale), dar în ultimii ani, pe fundalul crizei economice, din ce în ce mai multe state au adoptat şi legislaţie privind insolvenţa persoanelor fizice.

În ceea ce priveşte insolvenţa unităţilor administrativ-teritoriale (municipalităţilor), acestea sunt subiecte de drept public şi, în majoritatea legilor naţionale privind insolvenţa, sunt exceptate în mod expres de la aplicarea procedurilor respective.

În continuare prezentăm unele aspecte privind insolvenţa unităţilor administrativ-teritoriale în general, cât şi reglementarea acesteia  în state membre ale Uniunii Europene.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al camerei deputaţilor.

Consideraţii introductive

Problema găsirii unei soluţii legislative pentru insolvenţa unităţilor administrativ-teritoriale s-a pus pentru prima dată în Statele Unite ale Americii, în timpul Marii Depresii, când municipalităţile au fost puse în situaţia de a nu-şi mai putea plăti creditorii, iar metoda clasică de completare a bugetului propriu, respectiv mărirea taxelor locale, s-a dovedit a nu mai putea fi utilizată, datorită situaţiei economice precare. 

Astfel, în anul 1934, Legea falimentului a fost amendată, prin extinderea sa şi asupra municipalităţilor. Întrucât acest amendament a fost declarat neconstituţional de către Curtea Supremă, ca având interferenţă cu suveranitatea statelor (cauza Ashton v. Cameron County Water District), a fost necesară adoptarea de către Congres a unei noi legi, în anul 1937, care să îndrepte deficienţele de ordin constituţional semnalate, lege care apoi a fost codificată, devenind Capitolul IX – Falimentul Municipalităţilor,
 al Codului Falimentului din cadrul Codului Statelor Unite ale Americii. Reglementările cuprinse în acest capitol au mai fost modificate în anul 1976, ca răspuns la criza financiară a oraşului New York, şi în anul 1988, pentru a oferi protecţie specială veniturilor provenite din bondurile emise de municipalităţi, aceste venituri fiind clasificate ca fiind “venituri speciale”.

Din anul 1937 şi pâna în iunie 2012 în baza acestor prevederi au fost declarate în jur de 640 de falimente a unor structuri administrativ-teritoriale.

Deşi cauzele care cad sub incidenţa prevederilor Capitolului IX sunt destul de rare, după cum se vede, dacă este vorba despre o administraţie mare, cum a fost situaţia cu Orange County, California, în 1994, sunt implicate datorii municipale în valoare de  multe milioane de dolari.


Termenul de „municipalitate” este definit în Codul Falimentului ca fiind „o subdiviziune politică sau o agenţie publică sau o altă entitate a statului, cu caracter public”. Definiţia aceasta este suficient de largă încât să cuprindă oraşe, alte localităţi sau districte şi, de asemenea, organisme care furnizează servicii plătite direct de utilizatori şi nu din taxele şi impozitele generale, cum ar fi autorităţile care administrează podurile, autostrăzile sau care furnizează gazele. 


Prevederile Capitolului IX sunt menite a oferi protecție municipalităţilor aflate în  dificultate financiară faţă de creditorii săi şi a-i oferi timp să se dezvolte și să negociaze un plan pentru ajustarea datoriilor. Reeşalonarea datoriilor unei municipalităţi este de obicei realizată fie prin amânarea scadențelor datoriei, reducând valoarea sumei sau a dobanzii, fie prin refinanțarea datoriei prin obținerea unui nou împrumut.


Capitolul IX diferă semnificativ faţă de alte capitole ale Codului Falimentului, referitoare la societăţile comerciale,  prin faptul că, în cazul unităţilor administrative, nu există nici o prevedere legală referitoare la lichidarea activelor municipiului și la distribuirea veniturilor către creditori. O astfel de lichidare ar încălca Amendamentul al zecelea al Constituției, care asigură suveranitatea statelor componente asupra afacerilor lor interne.

În Europa, statele au început să-şi pună problema insolvenţei unităţilor administrativ – teritoriale mult mai târziu, aici practica predominantă fiind cea a finanţării unităţilor teritoriale prin alocări de fonduri de la bugetul de stat şi al controlului administrativ asupra modului în care municipalităţile gestionează fondurile de care dispun. 


În contextul crizei financiare din ultimii ani, insolvenţa diverselor entităti economice şi chiar a persoanelor fizice a devenit din ce în ce mai des întâlnită, astfel încât legiferarea acesteia a trebuit să se nuanţeze şi să se revizuiască.

Statele au adoptat soluţii diferite acestor provocări. Unele state au extins prevederile referitoare la insolvenţă şi faliment asupra tuturor persoanelor juridice, fie că sunt de drept public sau de drept privat, deci inclusiv asupra unităţilor administrativ-teritoriale, cât şi asupra persoanelor fizice. Alte state, cum ar fi Ungaria, au ales să adopte o lege specială privind procedura de soluționare a datoriilor publice locale. Alte state exclud în mod expres, prin prevederile legii, unităţile administrativ-teritoriale dintre entităţile cărora li se aplică procedura insolvenţei.

În România, legea specială anunţată de art. 85 din Legea nr. 273/2006 privind finanţele publice locale nu a fost adoptată, iar proiectul avizat favorabil de Consiliul legislativ a fost respins de Senat, o decizie a Camerei Deputaţilor nefiind luată până în prezent. 
Astfel, dispoziţiile cadru reglementând criza financiară şi insolvenţa unităţilor administrativ-teritoriale rămân art. 74 şi 75 din Legea nr. 273/2006
.
REGLEMENTAREA INSOLVENŢEI LA NIVELUL UNIUNII EUROPENE
Legislaţia europeană privind insolvenţa reglează problemele legate de conflictul de legi, precum jurisdicţia internaţională şi recunoaşterea şi dreptul aplicabil în cauzele transfrontaliere. Astfel, legislaţia europeană privind insolvenţa nu prevede un regim exhaustiv al insolvenţei, în sensul armonizării legislaţiilor din statele membre privind insolvenţa grupului european de companii şi  insolvenţelor europene transfrontaliere.

La începutul procesului de unificare europeană, insolvenţele transfrontaliere au fost guvernate de legislaţia internaţională privind insolvenţa statelor membre, astfel cum a fost modificată prin tratatele bilaterale. Era nevoie să se stabilească reguli comune privind insolvenţele transfrontaliere.

Pe 29 mai 2000, Consiliul Uniunii Europene a adoptat Regulamentul nr. 1346/2000 privind procedura insolvenţei. Ulterior s-au adoptat două directive – Directiva 2001/17/CE şi Directiva 2001/24/CE, ambele adoptate de către Parlamentul European şi Consiliul European.

Regulamentul privind insolvenţa a intrat în vigoare pe 31 mai 2002. Acesta nu trebuie implementat de statele membre, fiind direct aplicabil de către instanţele naţionale. Cele două directive au trebuit implementate în statele membre până la 20 aprilie 2003, respectiv până pe 5 mai 2004. Toate statele membre au implementat cele două directive şi şi-au modificat corespunzător legislaţia naţională. Regulamentul nu se aplică în Danemarca.

Regulamentul Uniunii Europene privind insolvenţa se aplică procedurii colective de insolvenţă (concordat), implicând, parţial sau total, cesiunea unui debitor şi numirea unui administrator de insolvenţă a cărui funcţie este să administreze averea debitorului în beneficiul tuturor creditorilor din procedurile colective. Procedurile la care se aplică Regulamentul sunt prevăzute în anexele la Regulament. Regulamentul nu se aplică procedurilor de insolvenţă ce privesc companiile de asigurări,  instituţiile de credit şi anumite societăţi de investiţii.

Regulamentul Uniunii Europene privind insolvenţa se aplică în toate statele membre, cu excepţia Danemarcei, ţinând seama de faptul că sediul principalelor active ale debitorului este situat pe teritoriul statelor membre şi procedurile privind insolvenţa sunt de natură transfrontalieră, în sensul că: activele celor în cauză sunt situate în mai multe state membre, debitorul a încheiat contracte cu mai mulţi parteneri domiciliaţi în alte state membre sau creditorii unui debitor au domiciliul în alte state membre. Problema dacă natura transfrontalieră poate fi rezolvată în raport cu statele nemembre este încă disputată. 
Dacă sediul debitorului se află în afara teritoriului statelor membre, Regulamentul se va aplica în cazul acelei insolvenţe, de exemplu în scopul de a stabili jurisdicţia pentru începerea procedurii de insolvenţă şi pentru recunoaşterea administratorilor judiciari în cadrul Uniunii Europene.

ITALIA


Primele reglementări referitoare la procedurile aplicabile falimentului sunt cuprinse în Decretul regal nr.267/1942. Aceste reglementări au fost modificate şi completate în repetate rânduri de-a lungul timpului, ultimele datând din anii 2006-2007, când s-a  făcut o adevărată reformă a legii falimentului, rezultând un act normativ adaptat noilor realităţi economice.


Conform art.1, capitolul Dispoziţii generale
, „entităţile publice” sunt exceptate de la aplicarea reglementărilor referitoare la faliment.
GERMANIA

Procedura de insolvență este reglementată de dispozițiile Codului Insolvenței ("Insolvenzordnung").
 Unul dintre aspectele cele mai importante ale noii reglementări, care a intrat în vigoare la 1 ianuarie 1999, este introducerea, pe lângă procedura de lichidare, şi a unei proceduri de reorganizare. Acesta oferă cadrul legal pentru a continua activitatea și oferă posibilitatea  entităţii supuse reorganizării să-şi plătească creditorii din veniturile viitoare. În plus, noua lege recunoaște în mod explicit faptul că descărcarea de obligaţii a unui debitor bona fide poate fi obiectivul specific al iniţierii unei proceduri de insolvență (cf. sec 1 Actul privind insolvența). 
Art. 12. al Codului Insolvenţei, intitulat „Persoanele juridice de drept public”, prevede:
 „Procedura de insolvență nu se aplică patrimoniului deţinut:

1. de statul federal sau de un land;

2. de o persoană juridică de drept public aflată în subordinea unui land, dacă legea landului exceptează o astfel de persoană juridică de la procedurile de insolvenţă. 

(2) În cazul în care, conform par.1 pct. 2, legea landului exceptează activele deţinute de o persoană juridică de la procedurile de insolvenţă, angajații unei asemenea persoane juridice pot solicita landului să achite, în caz de insolvenţă sau de supraîndatorare, beneficiile care li s-ar fi datorat în cazul deschiderii procedurilor de insolvenţă, conform prevederilor Cărţii a Treia din Codul Social privind indemnizaţia în caz de insolvenţă.” 

FRANŢA
Reglementările  aplicabile insolvenţei societăţilor comerciale sunt cuprinse în Codul Comercial, Cartea a  VI - a : Dificultăţile inteprinderilor
, modificat utima oară în martie 2012, prin  introducerea unor proceduri financiare accelerate de salvare a companiilor şi prin adoptarea unor prevederi referitoare la aplicarea unor măsuri proactive în cadrul procedurilor de reorganizare şi lichidare.

În ceea ce priveşte insolvenţa persoanelor fizice, aceasta e reglementată prin  art. L. 330 -1 şi urm. din Codul Consumatorului.
Principalul obiectiv al reglementărilor franceze privind insolvenţa este “salvarea” debitorului aflat în dificultate financiară, oferindu-i mai multe posibilităţi de a-şi renegocia datoriile cu creditorii săi.
Deşi nu este prevăzut în mod expres, din economia generală a reglementărilor reiese că ele nu se aplică persoanelor juridice de drept public, deci nici unităţilor administrativ-teritoriale.

POLONIA
Legislaţia cadru care reglementează insolvenţa este:
· Legea generală privind insolvenţa şi restructurarea din 28.02.2003, modificată;

· Codul civil din 23.04.1964, modificat;

· Codul companiilor comerciale din 15.09.2000, modificat;

· Codul de procedură civilă din 17.11.1964, modificat;

· Legea privind  administratorul judiciar/lichidatorul din 15.06.2007, modificată
.

Conform art. 6 din Legea insolvenţei şi restructurării, procedura insolvenţei nu poate fi începută împotriva Trezoreriei statului, unităţilor locale autonome, instituţiilor de sănătate publică, instituţiilor şi persoanelor juridice înfiinţate prin lege, instituţiilor academice
.   


REPUBLICA CEHĂ

Reglementarea de bază privind insolvenţa este Legea nr.182/2006 privind insolvenţa, cu modificările ulterioare
, care s-au constituit într-un adevărat Cod al insolvenţei. Acesta are la bază conceptul uniformităţii procedurilor referitoare la insolvenţă, indiferent dacă debitorul este o persoană fizică sau o persoană juridică, fie că este antreprenor sau nu. 


Conform procedurilor legale, primul pas este constituit din obţinerea hotărârii unei instanţe competente, prin care se constată insolvenţa debitorului. Dacă a fost constatată insolvenţa, apoi se alege calea de urmat, care poate fi: falimentul, reorganizarea, stingerea datoriei sau alte metode specifice pentru anumite entităţi sau pentru situaţii speciale.


 Nu se prevede în mod expres că persoanele de drept public (deci şi unităţile administrativ-teritoriale) sunt exceptate de la prevederile legii.

SPANIA

Legea nr. 22/2003 privind insolvenţa modificată prin Legea nr.38/2011
 stabileşte o singură procedură privind insolvenţa, atât pentru persoanele fizice, cât şi pentru cele juridice, care se află în  incapacitate de a-şi îndeplini obligaţiile în mod adecvat, atunci când acestea devin certe şi exigibile. 
Debitorul poate  să solicite el însuşi insolvenţa, atunci când prevede o asemenea situaţie în viitorul apropiat.
 Procedura insolvenţei este o procedură judiciară şi se desfăşoară în faţa instanţelor comerciale, care sunt singurele instanţe care au competenţa de a decide nu numai în legătură cu  problemele comerciale sau civile ale debitorului insolvabil, dar, de asemenea, şi în legătură cu chestiunile administrative sau sociale direct legate de procedurile de insolvență a căror rezolvare este necesară pentru buna desfășurare a acestor proceduri.
Nu există prevederi referitoare la insolvenţa unităţilor administrativ-teritoriale.


AUSTRIA


În 2010 a intrat in vigoare Legea privind reforma falimentului (IRÄG 2010 ).

Regimul insolvenţei în Austria cade sub incidenţa Legii privind procedurile de insolvenţă, care reglementează atât insovenţa societăţilor comerciale, cât şi pe cea a persoanelor fizice. 


Conform unei hotărâri a Curţii Supreme
, chiar şi municipalităţile pot fi subiect al procedurilor de insolvenţă  prevăzute în amintita lege.


Aşadar, Austria nu are reglementări speciale privind insolvenţa unităţilor administrativ – teritoriale.


LETONIA


Legea privind insolvenţa, astfel cum a fost modificată în 2010
, la art. 2 alin. (2) prevede că reglementările sale nu se aplică guvernelor locale sau altor persoane juridice de drept public.

În Letonia însă, există reglementări de natură financiară, care prevăd procedura de urmat în cazul insolvenţei unei unităţi teritoriale. Astfel, în asemenea situaţie, procesul este supravegheat de Ministerul de Finanțe, care numește un supraveghetor financiar pentru a asista municipalitatea în pregătirea unui plan de stabilizare care să cuprindă reducerile bugetare și nevoile de refinanțare. Dacă municipalitatea nu reușește să cadă de acord asupra unui plan, Guvernul are dreptul de a impune unul. La solicitarea ministrului de Finanțe, supraveghetorul poate controla, de asemenea, toate cheltuielile municipale și poate contrasemna ordinele de plată ale municipalităţii.


SLOVACIA


Regimul general al insolvenţei este stabilit prin Legea nr.7/2005 privind falimentul şi restructurarea
.

În ceea ce priveşte insolvenţa administaţiilor locale însă, Ministerul de Finanţe are rolul de a supraveghea procedurile specifice. 

Astfel, administrațiile locale sunt obligate să introducă un regim de redresare, dacă rămân restante cu o obligație financiară mai mult de 60 de zile. Municipalitățile au la dispoziţie 120 de zile pentru a demonstra o îmbunătățire a stării lor financiare. În cazul în care nu reușesc, Ministerul de Finanțe are autoritatea de a impune administrarea forțată, care include autoritatea de a aproba toate tranzacțiile financiare ale municipalității și de a solicita administrației publice locale adoptarea unor măsuri de creștere a veniturilor sau de reducere a cheltuielilor. Dacă municipalitatea nu reușește să facă acest lucru, administrația poate impune ea astfel de măsuri, în mod unilateral.


UNGARIA

După cum am mai precizat, Ungaria este singurul stat care are o lege specială referitoare la insolvenţa administraţiilor locale, şi anume Legea XXV din 1996 privind procedura de soluţionare a datoriilor guvernului local
.

Legea subliniază în mod clar că guvernul central nu va garanta împrumutul local și specifică faptul că garanțiile suverane  necesită un act al Parlamentului și sunt în mod expres limitate de Legea Bugetului.


Prin adoptarea legii s-a urmărit asigurarea unor servicii publice esenţiale pentru populaţie, precum şi protejarea debitorilor, a creditorilor şi a bugetului de stat în caz de insolvenţă a administraţiilor locale.

Conform dispoziţiilor legale, procedura de insolvenţă poate fi iniţiată fie de un creditor, fie chiar de administraţia locală, dacă administraţia sau o agenţie de a sa nu şi-a onorat o datorie de plată într-un termen de peste 60 de zile.  În asemenea situaţii, cauza este supusă instanţei competente, care, după examinare, poate să hotărască fie începerea procedurilor de soluţionare a datoriei şi să desemneze un administrator judiciar, fie să respingă procedura, în cazul în care constată că administrația locală poate îndeplini obligațiile care îi revin din lichidităţile şi activele existente.

În cazul în care se hotărăşte începerea procedurii de soluţionare a datoriei, hotărârea se va publică într-un registru special - the Enterprise Registry - , data publicării fiind considerată data oficială a începerii procedurii. În plus, primarul trebuie să se asigure că notificarea creditorilor apare, de asemenea,  în Registrul Întreprinderii și cel puțin două cotidiene de circulație națională, în termen de 15 zile de la declanşarea procedurii.

După începerea procesului toate datoriile devin exigibile, chiar și cele care nu au devenit scadente. Creditorii au la dispoziţie 60 de zile pentru a depune o plângere împotriva administraţiei locale. 

Din momentul în care a fost aprobată declanşarea procedurii de insolvenţă de către instanța de judecată, administrația locală are la dispoziţie 15 zile pentru a numi un "comitet de criză" pentru soluţionarea datoriilor, - din care fac parte primarul, un funcţionar cu pregătire juridică, preşedintele comisiei de finanţe şi membri ai consiliului local - și 30 de zile pentru a pregăti un buget de urgenţă. În anexa legii sunt specificate strict serviciile de bază  care trebuie asigurate pentru populaţie în această perioadă. Este obligatoriu ca, în această perioadă, administratorul judiciar numit de instanță să avizeze toate facturile, înainte de efectuarea plăților de către municipalitate.


O prevedere interesantă a legii este aceea că în termen de 90 de zile de la începerea procesului de insolvenţă, administratorul financiar poate cere instanței anularea anumitor contracte semnate de municipalitate cu până la un an înainte de depunerea cererii de soluţionare a datoriilor. În această categorie sunt cuprinse contractele și obligațiile asumate de municipalitate pe care administratorul le consideră a fi în mod nejustificat dezavantajoase pentru municipalitate sau în favoarea unei terţe părţi.
 

După ce a fost adoptat bugetul de urgență, administratorul financiar şi comitetul de soluţionare a  datoriilor trebuie să pregătească un program de reorganizare şi o propunere de compromis (reeşalonarea datoriilor), care formează baza pentru negocierile cu creditorii. Dacă municipalitatea nu pregăteşte această propunere în termen de 150 de zile, creditorii pot propune propia lor alternativă. Atât planul de reorganizare, cât şi propunerea de reeşalonare a datoriilor sunt distribuite consiliului local şi tuturor creditorilor şi incepe faza de negociere. Dacă mai mult de jumătate dintre creditori (reprezentând cel puţin două treimi din valoarea datoriilor revendicate) reuşesc să ajungă la o înţelegere cu municipalitatea, atunci compromisul poate fi acceptat. Revendicările care rămân încă în dispută şi valoarea acestora sunt tratate separat. Acordul de compromis  trebuie să aibă formă scrisă şi să cuprindă: propunerea acceptată de creditori, metodele de satisfacere a creditorilor, metodele de executare şi control, posibile ajustări ale termenelor, diminuarea sau anularea datoriilor, precum și toate măsurile considerate esențiale pentru  restabilirea sau menținerea solvabilităţii administraţiei locale, cât și confirmarea acceptării compromisului de către creditori și municipalitatea locală.

Dacă acordul întruneşte toate cerinţele legii, Curtea declară închisă procedura reeşalonării datoriilor şi cere publicarea hotărârii în Registrul Întreprinderii. Nu ezistă drept de apel la această hotărâre.

Municipalitatea și creditorii au la dispoziţie 210 zile de la începerea procedurii să cadă de acord asupra unei soluţii de compromis  referitoare la soluţionarea datoriilor. În cazul în care nu se poate ajunge la un compromis, Curtea trece la următoarea fază, lichidarea activelor.

Stabilirea ordinii de prioritate a creanţelor şi organizarea lichidării publice a activelor municipale disponibile pentru soluţionarea datoriei cade în sarcina administratorului financiar. Acesta este cel care va face o propunere de împărţire a activelor între creditori. Revendicările creditorilor pot fi acoperite fie  cu sume de bani, fie prin tranferarea activelor nevândute către creditori, în funcţie de ordinea de prioritate şi proporţia creanţelor. 
Ordinea priorităţii creditorilor este următoarea:
1. remunerarea personalului administraţiei, inclusiv  plata datorată ca urmare a dislocării (concedierii) din serviciul public;

2. creanţele constituite de o garanţie imobiliară, ipotecă, egală cu valoarea proprietății gajate, cu condiția ca proprietatea să fi  fost angajată cu șase luni înainte de începerea procedurii de soluţionare a datoriilor (dacă există mai mult de un gaj pe aceeași proprietate, ordinea de performanță este definită de Codul civil );
3. creanțe ale administraţiei locale referitoare la o înțelegere anterioară pentru ajustarea datoriei, subvenții rambursabile, precum și alte subvenții de la bugetul central;
4. datoriile la fondurile de asigurări sociale şi alte taxe;

5. alte obligaţii de plată.


Administratorul financiar va anunţa Curtea de îndată ce va închia procesul de lichidare a activelor, iar aceasta va emite o decizie de încheiere a procedurii, care este definitivă. 


În ultimă instanţă, Curtea va elibera din funcţie administratorul financiar, îi va stabili onorariul şi va dispune publicarea hotărârii emise. Curtea poate, de asemenea, cere Parlamentului să dizolve administraţia locală şi să hotărască organizarea de noi alegeri, dacă consideră necesar. Totodată, pot fi iniţiate şi proceduri penale sau civile.

CONCLUZII


Din documentarea şi analiza efectuate rezultă că, în cadrul statelor europene, această problemă a  insolvenţei unităţilor administrativ – teritoriale este strâns legată de maniera de reglementare a controlului împrumuturilor şi datoriilor administraţiilor locale. În anumite circumstanţe, aceste împrumuturi ale administraţiilor locale pot deveni o problemă la nivel naţional, şi anume:

· atunci când guvernele locale utilizează necorespunzător împrumutul;
· atunci când nivelul de îndatorare a unei administraţii devine nesustenabil;

· în situaţia în care nivelul consolidat al datoriei municipale interferează cu macro-obiectivele de politică economică.


Pentru a preântâmpina asemenea riscuri cele mai multe dintre statele occidentale iau măsuri de restricţionare a utilizării împrumuturilor în constituirea de capital, operaţiunile financiare de la nivel local fiind atent supravegheate de administaţiile de rang superior: Germania, Franţa, Italia, Regatul Unit al Marii Britanii.
 


În Danemarca nu sunt permise împrumuturile municipale, cu câteva excepții. Municipalitățile trebuie să finanțeze toate cheltuielile, inclusiv cheltuielile de capital, din veniturile curente, iar bugetele trebuie să fie echilibrate. Este acordată permisiunea doar pentru împrumuturile garantate prin taxele care vor fi colectate, în vederea efectuării unor utilități publice și a altor investiții pentru  facilităţi de protecție socială sau pentru conservarea energiei. În anumite situații economice, Ministerul de Interne poate acorda permisiunea pentru împrumuturile 

menite a stimula economia locală, stabilind limite pentru împrumuturile imobiliare și împrumutul anual  pentru infrastructură garantat de taxe.

În alte state există prevederi care limitează nivelul împrumuturilor municipale. Astfel, în Estonia, Lituania, Polonia, Slovacia și Slovenia plafoanele de îndatorare sunt stabilite ca procent din veniturile recurente (inclusiv distribuirea veniturilor): în Estonia, Polonia şi Slovacia plafonul este de 60%, în Lituania, plafonul este de 35 % (cu excepția celor două orașe importante, Vilnius Kaunas, caz în care plafonul este mai mare), iar în Slovenia plafonul este de 10%. În vederea respectrii prevederilorTratatului de la Maastricht, Polonia ia în considerare la stabilirea plafonului datoriilor municipale, nivelul datoriilor publice generale.  În cazul în care datoria publică depăşeşte 60 % din PIB, contractarea de împrumuturi la nivel local este interzisă.


State precum Polonia şi Slovenia au prevederi care interzic autorităţilor locale să contracteze împrumuturi în valută.

Drept urmare, în majoritatea statelor membre U.E. nu există legislaţie care să prevadă falimentul la nivelul administraţiilor locale. Chiar dacă în unele state, precum Marea Britanie şi unele landuri din Germania, în situaţia unor obligaţii de plată neonorate, pot fi numiţi administratori pentru a supraveghea reorganizarea şi planul de rambursare, nu se oferă „protecţie” tuturor creditorilor. 


Letonia, Slovacia au reglementări care impun reguli de supraveghere administrativă pentru cazul în care unităţi ale administraţiei locale ajung în situaţie de insolvenţă. 

Ungaria este singurul stat care a adoptat o lege specială privind insolvenţa administraţiilor locale, conform căreia instanțele sunt cele care  administreză procedura de faliment. Măsurile pe care le poate hotărî instanța sunt vânzarea de active și, cu acordul Parlamentului, demiterea Consiliului local și organizarea de noi alegeri.

Pentru a descuraja împrumuturile excesive ale administrației publice locale, aceste state au prevăzut şi sancțiuni pentru municipalitățile care nu reușesc să-şi onoreze creanțele şi ajung în insolvenţă. Acestea includ pierderea autonomiei bugetare, vânzarea forțată a activelor lor, ajungându-se pînă la demiterea consiliului local.
.

